钦定古今图书集成/明伦汇编/闺媛典/第336卷 > 赵孟𫖯妻管道昇
## 钦定古今图书集成/明伦汇编/闺媛典/第336卷 > 赵孟𫖯妻管道昇

《词话》：松雪夫人管仲姬，生泖西小蒸，至今其路尚名
管道。工诗，善画竹，亦能小词。尝题渔父图云：“人生贵
极是王侯。浮利浮名不自由。争得似、一扁舟。弄月吟
风归去休。”松雪和云：“渺渺烟波一叶舟。西风木落五
湖秋。盟鸥鹭，傲王侯。管甚鲈鱼不上钩。”

按《松江府志》：“管夫人，名道昇，字仲姬，泖西小蒸人，赵
孟𫖯妻。封吴兴郡夫人。天姿开朗，德容俱备，翰墨词
章，不学而能。尝手书《金刚经》至数十卷，以施名山。天
子命夫人书《千字文》，敕玉工磨玉轴，送秘书监装池
收藏。又尝画墨竹及设色竹图以进，蒙赐内府上尊
酒，谒兴圣宫，皇太后命坐赐食，恩意优渥。受知两宫”，
卒年五十八。